Diari Oficial de la Generalitat Valenciana


Sumari del DOGV 6537, del 07-06-2011 (2011/6548)

RESOLUCIÓ de 2 de juny de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre la Generalitat i la Federació Valenciana d'Estudiants-FAAVEM, per a l'assessorament als estudiants no universitaris de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6537

Data del DOGV
:   07-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6548


Data del document
:   02-06-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 2 de juny de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre la Generalitat i la Federació Valenciana d'Estudiants-FAAVEM, per a l'assessorament als estudiants no universitaris de la Comunitat Valenciana.  
  
 [2011/6548]  
La Generalitat i la Federació Valenciana d'Estudiants-FAAVEM han subscrit, després de la tramitació prèvia reglamentària, el 9 de maig de 2011, el Conveni de col·laboració per a l'assessorament als estudiants no universitaris de la Comunitat Valenciana.  
En compliment del que establix la clàusula desena del conveni, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0561/2011, i que figura com a annex d'esta resolució.  
  
  
València, 2 de juny de 2011.- La directora general del Secretariat del Consell: Mª Teresa Lleó Alonso.  
  
  
Conveni de col·laboració entre la Generalitat i la Federació Valenciana d'Estudiants - FAAVEM, per a l'assessorament als estudiants no universitaris de la Comunitat Valenciana.  
  
València, 9 de maig de 2011  
  
Reunits  
D'una part, Alejandro Font de Mora Turón, conseller d'Educació, en nom i representació de la Generalitat, facultat per a este acte per l'acord adoptat pel Consell del dia 4 de març de 2011.  
  
I d'una altra, Albert Ordóñez Pérez, president de la Federació Valenciana d'Estudiants-FAAVEM i facultat per a la firma d'este conveni, segons s'acredita en la certificació expedida per Daniel Marquina Bergad, secretari de l'esmentada Federació, el dia 13 de febrer de 2011.  
  
Manifesten  
Entre els principis que inspira el Decret 234/1997, de 2 de setembre, pel qual s'aprova el Reglament Orgànic i Funcional dels Instituts d'Educació Secundària, destaca la concepció participativa en l'activitat escolar i en la gestió dels centres. L'esmentada participació s'articula a través del consell escolar del centre, en el qual els distints sectors de la comunitat educativa promouen, dirigixen i supervisen el seu propi projecte educatiu, com a part fonamental de l'escola participativa.  
  
En este context, l'alumnat i les associacions d'alumnes dels centres ocupen un lloc destacat com a entitats per a la participació i la col·laboració en el funcionament dels centres educatius, a través dels òrgans que els són propis. En este sentit, no podrien exercir les seues funcions, ni exercir la representació adequada en els diferents nivells participatius que la normativa vigent els proporciona en els consells escolars, el Consell Escolar Valencià i la Mesa d'Alumnes, si les associacions d'alumnes i el mateix alumnat es limiten en la seua tasca a l'àmbit aïllat del seu propi centre, sense potenciar els vincles interassociatius, propiciant la creació i la pertinença a les confederacions i les federacions que les representen. És evident que l'alumnat necessita estructuralment i formalment un suport i un assessorament permanent per a poder exercir les funcions, abans mencionades, que li determinen les normes vigents i les que són inherents a les seues pròpies organitzacions, si les tenen.  
  
En este sentit, la Federació Valenciana d'Estudiants-FAAVEM ha contribuït amb eficàcia a consumar els objectius plantejats, determinant activitats a este efecte, així com potenciant i dinamitzant la participació i la formació de les associacions d'alumnes amb el fi i el propòsit d'aconseguir una cultura participativa en els instituts d'Educació Secundària, com a criteri exclusiu d'un dret inherent a l'alumnat.  
  
La Federació Valenciana d'Estudiants-FAAVEM, sempre ha dedicat notables esforços per a la difusió d'estos drets, tant a través del Servici d'Assessorament i Defensa de l'Estudiant (SADE), com en l'organització de jornades de debat, cursos de formació, xarrades informatives, distribució de material informatiu, etc. Els resultats obtinguts fins al moment han sigut molt favorables. Però el continu relleu generacional que es produïx en l'Educació Secundària exigix que l'esmentat treball s'intensifique i siga permanent per a aconseguir l'educació que tots volem com un model educatiu singular i propi a la Comunitat Valenciana.  
La consolidació del moviment associacionista de l'alumnat dels centres docents no universitaris de la Comunitat Valenciana sostinguts amb fons públics, i l'assessorament permanent a l'estudiant com a eix fonamental de l'educació a la Comunitat Valenciana, fa necessari que esta Conselleria d'Educació proporcione mitjans, recursos, suport i foment per a la consecució d'este fi.  
Així mateix, la Llei 38/2003, de 17 de novembre, General de Subvencions, té com a objecte donar resposta, com a mesures de suport financer, a demandes socials i econòmiques de persones i entitats públiques o privades.  
En conseqüència i conforme a l'article 22.2 de la Llei 38/2003, de 17 de novembre, General de Subvencions, ambdós parts subscriuen este conveni, d'acord amb les següents  
  
Clàusules  
  
Primera. Objecte  
L'objecte d'este conveni és recolzar i assessorar els estudiants no universitaris en el desenrotllament de la seua formació integral, durant el procés educatiu de la seua vida en els centres educatius no universitaris de la Comunitat Valenciana, fomentant activitats d'interés social o de promoció d'una finalitat pública, i concretament:  
- Dur a terme programes de promoció i inserció laboral dels jóvens quan acaben els seus estudis.  
- Fomentar la creació d'associacions d'estudiants no universitaris, així com l'assessorament i la dinamització d'estes.  
- Organitzar activitats socioculturals destinades a la joventut.  
- Promoure les relacions i les activitats conjuntes entre les diverses organitzacions juvenils valencianes i els col·lectius socials i culturals.   
  
- Potenciar i organitzar activitats dirigides als jóvens sobre la problemàtica mediambiental.  
- Qualssevol altres activitats anàlogues a les anteriors que tendisquen a la formació integral dels estudiants no universitaris.  
  
Segona. Activitats de la Federació Valenciana d'Estudiants  
La Federació Valenciana d'Estudiants-FAAVEM realitza, dins dels seus fins propis, activitats incloses dins de l'objecte del conveni, fomentant l'assessorament d'estudiants no universitaris entre altres activitats pròpies de la seua federació.  
  
Tercera. Finançament i forma de pagament  
La Conselleria d'Educació aportarà la quantitat de deu mil euros, amb càrrec a la línia nominativa T4407000, que correspon al Programa 421.80 dels Pressupostos de la Generalitat de l'any 2011, per a finançar les activitats pròpies de la Federació Valenciana d'Estudiants.  
  
El lliurament de l'aportació de la Generalitat es durà a terme de la manera que determina l'article 47 bis de la Llei d'Hisenda Pública de la Generalitat Valenciana:  
1. Fins a un 40% de l'import d'esta, es pot lliurar immediatament una vegada firmat el conveni, després del depòsit previ de la corresponent garantia.  
2. El 20% es pagarà després de l'aportació i la comprovació de la documentació justificativa de l'efectiva i la correcta aplicació de la suma lliurada.  
3. La resta es pagarà una vegada es justifique el compliment del que s'havia convingut.  
La bestreta del 40% quan es subscriu el conveni ha d'anar acompanyada per la carta de pagament acreditativa d'haver constituït una garantia pel mateix import de la subvenció la bestreta de la qual se sol·licita. La garantia es pot constituir per mitjà de valors, aval bancari o assegurança de caució, a l'empara de l'article 21 de la Llei 38/2003, de 17 de novembre, General de Subvencions, el Text Refós de la Llei d'Hisenda Pública de la Generalitat i els articles 42 i següents del RD 887/2006, de 21 de juliol, pel qual s'aprova el Reglament de la Llei General de Subvencions.  
La Federació Valenciana d'Estudiants-FAAVEM reconeix i accepta les obligacions que l'article 14 de la Llei 38/2003, General de Subvencions, imposa als beneficiaris de subvencions.  
Abans de la firma d'este conveni, la Federació Valenciana d'Estudiants-FAAVEM ha d'acreditar que està al corrent de les obligacions tributàries i davant de la Seguretat Social, tal com determina l'article 14 de la Llei 38/2003, de 17 de novembre, General de Subvencions, i els articles 22 i següents del Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
  
  
Quarta. Justificació  
L'abonament de les quantitats indicades s'efectuarà contra la presentació de la documentació justificativa que acredite l'import de la despesa realitzada, en els termes que preveu l'article 30 de la Llei 38/2003, de 17 de novembre, General de Subvencions.  
Serà necessari aportar la certificació de no haver obtingut altres ajudes per a la realització de l'activitat, o en cas d'haver-les obtingut o que hagen sigut finançades amb fons propis, ha d'acreditar-se en la justificació l'import, procedència i aplicació d'estos fons a les activitats subvencionades, tenint en compte que la quantia de totes elles no supere el cost de les activitats realitzades.  
  
En cas que la Federació Valenciana d'Estudiants-FAAVEM contracte el subministrament de béns d'equip o la prestació de servicis per empreses de consultoria o assistència tècnica, ha de sol·licitar com a mínim tres ofertes de diferents proveïdors, prèviament a la contracció del compromís per a la prestació del servici o l'entrega del bé.   
  
L'elecció entre les ofertes presentades, que han d'aportar-se en la justificació, es realitzarà d'acord amb criteris d'eficiència i economia, i ha de justificar-se expressament en una memòria l'elecció quan recaiga en la proposta econòmica més avantatjosa.  
L'incompliment de l'obligació de justificació o la justificació insuficient, comportarà el reintegrament en les condicions previstes en l'article 37 de la Llei 38/2003, General de Subvencions.  
En qualsevol cas, la justificació total es realitzarà fins al 4 de novembre inclusivament d'este exercici.  
  
Quinta. Obligacions amb tercers  
En cap cas la Conselleria d'Educació es responsabilitzarà, ni directament ni indirectament, de les obligacions contretes amb tercers per la Federació Valenciana d'Estudiants-FAAVEM.  
  
Sexta. Publicitat  
En tota la informació i la publicitat que genere la Federació Valenciana d'Estudiants-FAAVEM, d'acord amb els fins d'este conveni, farà constar que ha sigut finançada per la Conselleria d'Educació de la Generalitat, manifestant expressament la col·laboració entre ambdós entitats.  
  
Sèptima. Comissió de seguiment  
La Conselleria d'Educació crearà una Comissió de seguiment a fi de comprovar en qualsevol moment l'efectivitat de les actuacions previstes en este conveni, així com la interpretació i l'execució d'este conveni, i es podrà demanar de la Federació Valenciana d'Estudiants-FAAVEM la remissió d'informes documentats de manera suficient sobre l'execució dels actes duts a terme.  
La comissió estarà integrada per:  
- El cap o la cap del Servici de Relacions Institucionals i Participació Social o persona en qui delegue, que actuarà de president o presidenta.  
- Un funcionari o funcionària del Servici de Relacions Institucionals i Participació Social, que actuarà de secretari o secretària.  
- Un funcionari o funcionària del grup A de la Direcció General d'Ordenació i Centres Docents.  
- Un funcionari o funcionària del cos d'inspectors del Servici Central de la Inspecció Educativa.  
  
Octava. Termini de vigència  
Este conveni tindrà vigència des del dia de la firma fins al 31 de desembre de 2011, sense perjuí de les pròrrogues que per acord de les parts, i en funció de les disponibilitats pressupostàries de la Conselleria d'Educació, puguen formalitzar-se per successius períodes anuals.  
  
  
Novena. Causes d'extinció  
a) Per mutu acord de les parts.  
b) Per denúncia de les parts, amb l'avís previ, com a mínim, de quatre mesos abans de la finalització del conveni.  
c) En compliment de l'article 7.3 del Decret 20/1993, de 8 de febrer, del Govern Valencià, la Generalitat pot rescindir este conveni quan les prestacions d'este no s'executen en l'exercici corresponent.  
  
  
Deu. Inscripció en el Registre de Convenis  
Este conveni s'inscriurà en el Registre de Convenis de la Generalitat i es publicarà en el Diari Oficial de la Comunitat Valenciana.  
  
Onze. Notificació a la Comissió Europea  
Este conveni no necessita la seua notificació a la Comissió Europea, per no reunir els requisits de l'apartat I de l'article 107 del Tractat de Funcionament de la Unió Europea.  
I en prova de conformitat firmen este document, en tres exemplars, al lloc i en la data indicats en l'encapçalament.  
  
El conseller d'Educació: Alejandro Font de Mora Turón   
El president de la Federació Valenciana d'Estudians - FAAVEM: Albert Ordóñez Pérez.